Broj: 711-I-295-Pp-217-22/23-02-17

Zagreb, 10. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković, kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u** **predmetu obveznika Ivana Paladine, ministra graditeljstva, prostornog uređenja i državne imovine,** na stručnom sastanku održanom 10. siječnja 2023., donosi sljedeći:

 **ZAKLJUČAK**

**Postupak za odlučivanje o sukobu interesa protiv obveznika Ivana Paladine, ministra graditeljstva, prostornog uređenja i državne imovine, neće se pokrenuti, jer je, suprotno navodima prijave, obveznik navođenjem potraživanja iz obveznice u imovinskoj kartici od 4. travnja 2022. prema trgovačkom društvu AUCTOR d.o.o. u iznosu od 19.400.000,00 kn, postupio u skladu s odredbom članaka 11. i 12. ZSSI/21-a.**

Obrazloženje

Dana 6. travnja 2022. pod brojem 711-U-4060-Pp-217/22-01-3 zaprimljena je prijava mogućeg sukoba interesa podnesena protiv obveznika Ivana Paladine, ministra graditeljstva, prostornog uređenja i državne imovine, povodom koje se vodi predmet Pp-217/22.

U prijavi se navodi da je dana 6. travnja 2022. objavljena imovinska kartica navedenog obveznika u kojoj je imao mogućnost istinito navesti svoju imovinu, te se ističe da obveznik nije iskazao svoju vlasničku poziciju 6,250.000 obveznica, nominalne vrijednosti 6.250.000,00 EUR-a, izdanih od strane trgovačkog društva Institut građevinarstva Hrvatske d.d. (u daljnjem tekstu: Institut IGH d.d.), jer je u imovinskoj kartici prijavio potraživanja procijenjene vrijednosti 19.400.000,00 kn. Navodi se da je obveznik kao tumačenje ovakvog navođenja podataka naveo da se radi o njegovoj procjeni iznosa potraživanja temeljem očekivanog prihoda od prodaje nekretnine u vlasništvu navedenog trgovačkog društva, nad kojom društvo Auctor d.o.o., kao predstavnik imatelja „junk“ obveznica, provodi ovrhu. Također se u prijavi iznosi da su korporativne obveznice dužnički vrijednosni papiri koji imateljima obveznica daju pravo na kuponsku isplatu kamate i isplatu glavnice dospijećem obveznice te da je u ovom konkretnom slučaju došlo do povrede obveze plaćanja, jer društvo Institut IGH d.d. nije isplatio niti jednu kuponsku isplatu kamate, niti je isplatio uloženu glavnicu, slijedom čega su imatelji obveznica imali dva prava, i to pravo na razlučni stečajni postupak u slučaju stečaja, odnosno predstečaja društva, te pravo na pokretanje postupka ovrhe nad nekretninama (u Splitu i Slavonskom Brodu), nad kojima je bilo upisano posebno založno pravo, temeljem ugovora o izdavanju obveznica društva Institut IGH d.d.

Nadalje se iznosi kako je investicijsko društvo Auctor d.o.o. odabrano od strane imatelja obveznica kao trgovačko društvo koje će kao ovlašteni ovrhovoditelj u ime i za račun imatelja obveznica provoditi ovrhu nad nekretninama, koje su bile sredstvo osiguranja obveznica, na način da ih unovčava prodajom (aukcijom) te isplaćuje novčane primitke imateljima obveznica u proporciji u kojoj vlasnici obveznica sudjeluju u ukupnoj vlasničkoj strukturi obveznica. Zaključno se napominje da zakonodavac razlikuje definicije potraživanja od prodaje imovine i vlasništva nad dužničkim vrijednosnim papirima te da je stoga obveznik Ivan Paladina svojom javnom izjavom i upisom u vlastitu imovinsku karticu navedenog potraživanja od prodaje imovine namjerno netočno klasificirao vrstu imovine koju ima u svojem vlasništvu i time Povjerenstvo, kao i javnost, doveo u zabludu.

Protiv navedenog obveznika zaprimljena je 6. travnja 2022. pod brojem 711-U-4061-Pp-218/22-01-4 i neanonimna prijava mogućeg sukoba interesa, povodom koje se vodi predmet Pp-217/22, u kojoj se u bitnome iznose istovjetne okolnosti objavljene na portalu index.hr, stoga je Povjerenstvo iz razloga ekonomičnosti zaključkom Broj: 711-I-549-Pp-217/22-0-19 spojilo postupanje po navedenim predmetima tako da se vodi jedna postupak pod brojem Pp-217/22.

Člankom 3. stavkom 4. podstavkom ZSSI/21-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu navedenog Zakona, stoga je Ivan Paladina povodom obnašanja dužnosti ministra graditeljstva, prostornog uređenja i državne imovine obveznik navedenog Zakona.

Povjerenstvo utvrđuje da je na njegovu molbu zbog dvojbi oko popunjavanja imovinske kartice, obveznik Ivan Paladina krajem ožujka 2022. osobno primljen na sastanak u prostorima Povjerenstva, o čemu je sačinjena službena bilješka. Na navedenom je sastanku obveznik iznio dvojbu kako prijaviti svoje potraživanje temeljem obveznica, s obzirom da imovinska kartica predviđa navođenje nominalne vrijednosti obveznica, kao druge vrste vrijednosnih papira, iako obveznik temeljem istih obveznica ima potraživanje prema povjereniku izdanja dionica koji je upućen od izdavatelja obveznica namiriti tražbine imatelja obveznica iz sredstava osiguranja, i to prodajom nekretnina koje još nisu prodane.

Obveznik je na sastanku upućen da isto može prijaviti kao vrijednosni papir, uz napomenu o stvarnoj vrijednosti ili alternativno, kao potraživanje, uz navod o iznosu tražbine prema stvarnoj vrijednosti.

Obveznik Ivan Paladina je potom dana 4. travnja 2022. podnio imovinsku karticu povodom stupanja na dužnost u kojoj je iskazao predmetnu imovinu u rubrici „Potraživanja“, navodeći da ima potraživanje temeljem vrijednosnog papira prema trgovačkom društvu AUCTOR d.o.o. u iznosu od 19.400.000,00 kn, te u istoj nije prijavio da je imatelj obveznica.

Nadalje, Povjerenstvo je u predmetu R-122/22 utvrdilo da je održan saziv Skupštine imatelja obveznica IGH-O-176A, od 26. studenoga 2021., te da je izdavatelj obveznica trgovačko društvo Institut IGH d.d. sklopilo 5. prosinca 2013. na Trgovačkom sudu u Zagrebu predstečajnu nagodbu, koja je postala pravomoćna 28. prosinca 2013.

 Također je u istom predmetu utvrđeno da inicijalni imatelji obveznica nisu sudjelovali u predstečajnom postupku, već su na Skupštini Imatelja obveznica društva Institut IGH d.d. donijeli odluku i uputili Povjerenika izdanja, trgovačko društvo AUCTOR d.o.o., da potraživanja temeljem izdanih obveznica, uvećano za pripadajuće kamate, u svoje ime, a za račun Imatelja obveznica namiri iz sredstava osiguranja, odnosno založnog prava na nekretninama, nakon čega su obveznice društva Institut IGH d.d. izvrštene s uređenog tržišta Zagrebačke burze d.d., sa zadnjim danom trgovanja 6. lipnja 2017.

Člankom 10. stavkom 1. ZSSI/21-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom.

Sukladno članku 11. stavku 3. ZSSI721-a imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama, dok prema odredbi stavka 5. istog članka Zakona podaci o stečenoj imovini obuhvaćaju i podatke o dospjelim potraživanjima prema trećim osobama te vrijednosnim papirima (kao pokretninama), ako su veće vrijednosti od 30.000,00 kn.

Člankom 12. stavkom 1. ZSSI/21-a propisano je da je obveznik dužan istinito i potpuno ispuniti imovinsku karticu, uključujući pitanja o imovini, načinu stjecanja i izvorima sredstava, za sebe i za osobe o čijem je imovinskom stanju obvezan podnijeti izvješće.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Povjerenstvo utvrđuje kako je obveznicadužnički vrijednosni papir, što znači da imatelju obveznice, u određenom roku, pripada pravo na povrat određenog iznosa glavnice i pripadajuće kamate.

Imajući u vidu da je obveznica vrijednosni papir, kojim se dokazuje postojanje dužničke obveze izdavatelja prema ulagatelju, u situacijama kada je dospjelo potraživanje iz obveznica čiji je obveznik imatelj, obveznik će postupiti sukladno obvezi ako u imovinskoj kartici prijavi obveznice kao vrijednosne papire ili potraživanje iz vrijednosnog papira, s obzirom da propisani obrazac sadrži bitno istovjetne podatke (izdavatelja/dužnika, vrijednost/iznos tražbine).

U konkretnoj je situaciji utvrđeno da je obveznik Ivan Paladina imatelj obveznica izdanih od društva Institut IGH d.d. koje su izvrštene s uređenog tržišta kapitala te da je nad navedenim društvom otvoren predstečajni postupak, dok su imatelji obveznica navedenog društva uputili društvo AUCTOR d.o.o da potraživanja temeljem ovih obveznica, uvećano za pripadajuće kamate, za njihov račun namiri iz založnog prava na nekretninama, pri čemu je jedan od imatelja tih obveznica obveznik Ivan Paladina.

Imajući u vidu da je obveznik u imovinskoj kartici naveo podatak o potraživanju temeljem obveznice prema trgovačkom društvu AUCTOR d.o.o. u iznosu od 19.400.000,00 kn koje bi se namirilo prodajom nekretnina nad kojima je osnovano založno pravo, obveznik je pravilno ispunio imovinsku karticu u smislu odredbi ZSSI/21-a kada je naveo podatak o navedenom potraživanju, odnosno izabrao je jednu od dvije ponuđene opcije.

Slijedom svega navedenog, odlučeno je da se postupak protiv obveznika Ivana Paladine neće pokrenuti.

 PREDSJEDNICA POVJERENSTVA

 Nataša Novaković, dipl.iur.

Dostaviti:

 1. Obvezniku Ivanu Paladini, osobnom dostavom

 2. Podnositeljima prijave, putem e-maila

 3. Objava na internetskoj stranici po urednoj dostavi obvezniku

 4. Pismohrana